Diari Oficial de la Generalitat Valenciana


Sumari del DOGV 8145, del 09-10-2017 (2017/8916)

DECRET 136/2017, de 6 d'octubre, del Consell, pel qual concedeix la Distinció de la Generalitat, col·lectivament, als homes que s'han enfrontat a la violència de gènere i masclista
------------------------------------------------------------------------------------------------------------------------------------------------------------------------------------

### Dades del document

Número de DOGV
:   8145

Data del DOGV
:   09-10-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/8916


Data del document
:   06-10-2017

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 136/2017, de 6 d'octubre, del Consell, pel qual concedeix la Distinció de la Generalitat, col·lectivament, als homes que s'han enfrontat a la violència de gènere i masclista [2017/8916]  
El Consell, mitjançant el Decret 177/2003, de 12 de setembre, va crear la Distinció de la Generalitat per a reconèixer la labor d'aquelles persones físiques i jurídiques que, en el desenvolupament de la seua activitat, hagen destacat pels seus valors de convivència, humanisme, compromís amb la solidaritat i ajuda als altres.  
La violència contra les dones és una realitat suportada des de molt antic per la meitat de la humanitat. La inclusió d'aquest tipus de violència en l'agenda d'organismes internacionals com Nacions Unides o l'Organització Mundial de la Salut, així com de la major part dels governs, ha contribuït a la visibilització d'una violència soterrada, fins a una època ben recent, en l'àmbit privat. La violència sobre les dones, a més, no és una cosa estàtica, sinó que les actituds i comportaments abusius van des dels actes de menyspreu, fins a conductes d'aniquilació psicològica i física.  
Enfront de l'home agressor, assetjat per les seues pròpies pors davant de la possible pèrdua de privilegis i situacions de domini, hi ha altres homes que fan un pas endavant per a defendre la integritat física i psíquica de dones maltractades a les quals moltes vegades ni tan sols coneixen. Homes anònims que, en compte de callar i passar de llarg, s'arrisquen i intervenen en situacions de conflicte. No ho fan en l'exercici d'un rol tradicional de protecció, sinó perquè han sigut educats en el respecte. Perquè respecten a les dones, es rebel·len davant de situacions d'humiliació i violència, les defenen en les conversacions i acudeixen a manifestacions per la igualtat i contra el maltractament, fent front comú amb companyes, amigues, mares o filles per a protegir les víctimes.  
  
Sense dubte, aquesta capacitat de sentir el que senten les dones maltractades, que és la compassió verdaderament entesa, i el coratge per a reaccionar defenent la dignitat de les dones com a persones, és una de les eines amb què comptem per a construir la igualtat, també des d'una perspectiva de gènere masculina.  
Per això, com a sincer agraïment a tots els homes que, amb la seua actitud vigilant, respectuosa i atenta, no han dubtat a defendre la dignitat de les dones maltractades, amb la deliberació prèvia del Consell, en la reunió de 6 d'octubre de 2017,  
  
  
DECRETE  
  
Concedir la Distinció de la Generalitat, col·lectivament, a tots els homes que amb la seua actuació han evitat agressions masclistes.  
  
València, 6 d'octubre de 2017  
  
El president de la Generalitat,  
XIMO PUIG I FERRER